ธปท.เตือนเอสเอ็มอีส่งออกระวังความเสี่ยงค่าเงินบาท
ธปท.เตือนผู้ประกอบการส่งออกรายย่อยระวังความเสี่ยงอัตราแลกเปลี่ยน ในช่วงนี้ที่เงินทุนเริ่มไหลเข้าออกเร็ว ชี้ค่าเงินบาทระดับ 32 บาท/เหรียญสหรัฐยังแข่งขันได้
21 ก.ค. 2553

ธปท.เตือนผู้ประกอบการส่งออกรายย่อยระวังความเสี่ยงอัตราแลกเปลี่ยน ในช่วงนี้ที่เงินทุนเริ่มไหลเข้าออกเร็ว ชี้ค่าเงินบาทระดับ 32 บาท/เหรียญสหรัฐยังแข่งขันได้
นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวแนะนำผู้ประกอบการขนาดกลางและขนาดย่อม(เอสเอ็มอี)ที่เกี่ยวข้องกับการส่งอออก ในงาน”อัตราแลกเปลี่ยน ความเสี่ยงเลี่ยงได้”ของกรมส่งเสริมการส่งออก ว่า ช่วงนี้ภาวะเงินทุนเคลื่อนย้ายกำลังผันผวน มีการไหลเข้าออกเร็ว บวกกับแนวโน้มเงินทุนไหลเข้าประเทศภูมิภาคเอเชีย รวมทั้งไทยมากขึ้น ตามปัจจัยพื้นฐานเศรษฐกิจที่ดีและมีโอกาสเติบโตได้มาก อาจส่งผลให้อัตราแลกเปลี่ยนเปลี่ยนแปลงเร็วได้ ผู้ประกอบการควรระมัดระวัง และควรมีการบริหารความเสี่ยงด้วยการซื้อป้องกันความเสี่ยงอัตราแลกเปลี่ยนล่วงหน้าไว้ด้วย
“ช่วงนี้เริ่มเห็นแนวโน้มเงินทุนไหลเข้ามาไทยมากขึ้น แม้แนวโน้มดอกเบี้ยเราจะสูงขึ้น แต่โอกาสเติบโตทางเศรษฐกิจค่อนข้างดี ทำให้เงินทุนเคลื่อนย้ายไหลเข้าไหลออกเร็ว และเริ่มเห็นการเข้ามาหากำไรของเฮดจ์ฟันด์บ้างแล้ว ซึ่งมันส่งผลต่อค่าเงินบาท” นางสุชาดากล่าว
นางสุชาดา กล่าวว่า แม้ว่าค่าเงินบาทจะมีแนวโน้มแข็งค่าขึ้นตามพื้นฐานเศรษฐกิจ และการเกินดุลาการค้า แต่ค่าเงินบาทยังมีเสถียรภาพ ค่าเงินบาทในปัจจุบันที่ระดับ 32.28-32.29 บาท/เหรียญสหรัฐยังอยู่ในระดับที่ผู้ประกอบการไทยแข็งขันได้ เพราะถ้าเทียบจากต้นปีแข็งค่าขึ้นเพียง 3.2% ใกล้เคียงสิงคโปร์ที่แข็งค่าขึ้น 2.3% และดีกว่ามาเลเซียที่ค่าเงินแข็งค่าขึ้นถึง 6.8%  ซึ่งเห็นได้จากการส่งออกไทยยังขยายตัวได้ดี ล่าสุดกระทรวงพาณิชย์ประกาศว่าเดือนมิ.ย.โตถึง 46.3% 
ด้านนางศรีรัตน์ รัษฐปานะ อธิบดีกรมส่งเสริมการส่งออก กล่าวว่า ความผันผวนของค่าเงินในตลาดโลกเพิ่มสูงขึ้น ทั่วโลกเผชิญปรากฏการณ์นี้อย่างเลี่ยงไม่ได้ โดยเฉพาะธุรกิจการค้าระหว่างประเทศ ที่มีกลไกลซับซ้อนและมีการแข่งขันสูง ทำให้ผู้ประกอบการประสบปัญหาความเสี่ยงจากความผันผวนของตลาดเงินทั้งในและต่างประเทศอยู่ตลอด จึงจำเป็นอย่างยิ่งที่เอสเอ็มอีในธุรกิจส่งออกต้องเรียนรู้การบริหารจัดการความเสี่ยงอัตราแลกเปลี่ยน เพื่อจะได้จัดการได้อย่างสอดคล้องและเหมาะสมกับธุรกิจ